VF Plus verwelkom Ramaphosa se veroordeling van plaasmoordePres. Cyril Ramaphosa tydens die debat oor die presidensie se begrotingsrede. (Foto: Jairus Mmutle/GCIS) Die VF Plus sê hy verwelkom pres. Cyril Ramaphosa se veroordeling van plaasmoorde omdat dit vir die landbougemeenskap belangrik is om dit uit die president se mond te hoor. Die party het in ŉ verklaring gesê die president het in sy repliek op die presidensie se begrotingsrede gesê hy veroordeel dié misdaad. Die VF Plus het hom al verskeie kere tevore gevra om dit te doen. Dr. Pieter Groenewald, VF Plus-leier, het gesê die party stem saam met Ramaphosa dat élke moord in Suid-Afrika veroordeel moet word. “Die rede waarom die VF Plus vroeër by die staatsrede, asook by die president se begrotingsrede vandeesweek, gevra het dat hy plaasmoorde in die openbaar veroordeel, is omdat die land se boere gebuk gaan onder ŉ uitermate hoë moordsyfer. Dr. Pieter Groenewald. (Foto: Reint Dykema) “Die aanvalle en moorde op boere gaan boonop gepaard met groot wreedheid en marteling. Dit moet daarom onderskei word van gewone moord en misdaad,” het Groenewald gesê. “Die feit dat die president plaasmoorde nou in die openbaar veroordeel, toon ook aan dat hy volwasse genoeg is om homself te repudieer nadat hy in New York gesê het wit plaasboere word nie vermoor nie.” Groenewald het gesê die party sal steeds verdere gesprekke voer om die landelike beveiliging te verskerp, asook om plaasmoorde tot prioriteitsmisdaad te laat verklaar.